[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 12.5.2006

KOM(2006) 229 endelig

2006/0072 (ACC)

Forslag til

RÅDETS FORORDNING

om suspension og betinget ophævelse af forordning (EF) nr. 2193/2003 om indførelse af tillægstold på importen af visse produkter med oprindelse i Amerikas Forenede Stater

(forelagt af Kommissionen)

BEGRUNDELSE

Verdenshandelsorganisationen (WTO) har ved en række afgørelser på anmodning af De Europæiske Fællesskaber (EF) fastslået, at amerikanske virksomheder i kraft af Amerikas Forenede Staters (USA) Foreign Sales Corporation-subsidieordning, herunder som ændret ved Foreign Sales Corporation- og Extraterritorial Income-lovgivningen (FSC-ETI-lovgivningen), har opnået ulovlige skattemæssige eksportsubsidier på omkring 4 mia. USD om året (fra 2000).

På baggrund af disse afgørelser bemyndigede WTO den 7. maj 2003 EF til at træffe modforanstaltninger i form af en importtillægstold på indtil 100 % af værdien af importen af visse produkter fra USA (udvalgt efter høring af offentligheden, medlemsstaterne og Kommissionens tjenestegrene) inden for en beløbsgrænse svarende til de ulovlige amerikanske subsidier. Den 8. december 2003 vedtog EF derfor Rådets forordning (EF) nr. 2193/2003 om indførelse af tillægstold på importen af visse produkter med oprindelse i Amerikas Forenede Stater[1].

Ifølge Rådets forordning (EF) nr. 2193/2003 ophæves modforanstaltningerne, når USA fuldt ud har gennemført henstillingen fra WTO's Tvistbilæggelsesinstans[2].

USA vedtog den 22. oktober 2004 lovgivning om ophævelse af FSC-ETI-lovgivningen (American Jobs Creation Act fra 2004, ophævelsesloven). Ophævelsen af FSC-subsidieordningen var et vigtigt og velkomment skridt til løsning af en langvarig strid.

Ophævelsesloven indeholdt imidlertid overgangs- og videreførelsesbestemmelser, der syntes at være uforenelige med WTO-reglerne. Den fastsatte bl.a., at amerikanske eksportører stadig kunne drage fordel af FSC-ETI-ordningen indtil udgangen af 2006 (på et niveau svarende til 80 % og 60 % i hhv. 2005 og 2006) og i visse tilfælde ifølge videreførelsesbestemmelserne også i en ubegrænset periode derefter. EF indledte derfor en WTO-tvistbilæggelsesprocedure angående ophævelsesloven. Formålet var at få afgjort, om ophævelseslovens overgangs- og videreførelsesbestemmelser var forenelige med WTO-reglerne.

EF-modforanstaltningerne blev suspenderet, mens tvistbilæggelsesproceduren stod på (selv om USA nægtede at gøre det samme med hensyn til de gengældelsesforanstaltninger, USA havde indført over for EF, for så vidt angår hormonoksekød). Modforanstaltningerne blev suspenderet ved Rådets forordning (EF) nr. 171/2005 af 31. januar 2005. Ifølge forordningen vil modforanstaltningerne først blive anvendt igen med virkning fra det seneste af tidspunkterne 1. januar 2006 eller 60 dage efter, at WTO's Tvistbilæggelsesinstans har bekræftet, at de anfægtede bestemmelser i USA's lovgivning er uforenelige med WTO-reglerne. Det er desuden fastsat i forordningen, at modforanstaltningerne indføres i form af en værditold på 14 %.

Efter at panelet og appelinstansen havde truffet afgørelse til fordel for EF, bekræftede WTO's Tvistbilæggelsesinstans den 14. marts 2006, at den anfægtede amerikanske lovgivning er uforenelig med WTO-reglerne, og 60-dages-fristen (beregnet efter den gældende forordning) indebærer, at der igen anvendes modforanstaltninger med virkning fra den 16. maj 2006. I overensstemmelse med artikel 2, stk. 2, i Rådets forordning (EF) nr. 171/2005 blev dette bekendtgjort ved Kommissionens meddelelse 2006/C 104/08, som blev offentliggjort i Den Europæiske Unions Tidende (C-udgaven) den 3. maj 2006, eftersom USA endnu ikke havde efterkommet WTO's Tvistbilæggelsesinstans' afgørelser og henstillinger.

Den 11. maj 2006 vedtog den amerikanske kongres en lov om ophævelse af FSC-ETI-lovgivningens videreførelsesbestemmelser og ophævelsesloven for de næste skatteår. Overgangsbestemmelserne i nævnte lovgivning udløber i 2006, og Rådets forordning (EF) nr. 2193/2003, ændret ved Rådets forordning (EF) nr. 171/2005, bør derfor ophæves, da de modforanstaltninger, der blev indført ved nævnte forordning, har nået det tilsigtede mål i tilstrækkelig grad, og det ville virke unødigt forstyrrende at genindføre modforanstaltninger.

Kommissionen foreslår derfor, at Rådets forordning (EF) nr. 2193/2003, ændret ved Rådets forordning (EF) nr. 171/2005, ophæves. Da loven skal stadfæstes af den amerikanske præsident for at få lovskraft, bør genindførelsen af sanktioner fortsat være suspenderet, indtil denne stadfæstelse har fundet sted, og ophævelsen af de modforanstaltninger, der blev indført ved Rådets forordning (EF) nr. 2193/2003, ændret ved Rådets forordning (EF) nr. 171/2005, bør først få virkning, når stadfæstelsen har fundet sted.

Rådet skal træffe afgørelse om ophævelsen af modforanstaltningerne i henhold til EF-traktatens artikel 133. Rådet skal derfor på forslag af Kommissionen vedtage en ny forordning om suspension og betinget ophævelse af Rådets forordning (EF) nr. 2193/2003, ændret ved Rådets forordning (EF) nr. 171/2005.

2006/0072 (ACC)

Forslag til

RÅDETS FORORDNING

om suspension og betinget ophævelse af forordning (EF) nr. 2193/2003 om indførelse af tillægstold på importen af visse produkter med oprindelse i Amerikas Forenede Stater

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen[3], og

ud fra følgende betragtninger:

(1) Verdenshandelsorganisationens (WTO) Tvistbilæggelsesinstans (DSB) bemyndigede den 7. maj 2003 Fællesskabet til at træffe modforanstaltninger til et beløb på indtil 4 043 mio. USD i form af en tillægstold på 100 % af værdien af visse produkter med oprindelse i USA. Den 8. december 2003 vedtog Fællesskabet derfor Rådets forordning (EF) nr. 2193/2003 om indførelse af tillægstold på importen af visse produkter med oprindelse i Amerikas Forenede Stater[4].

(2) Indtil WTO havde afgjort, om overgangs- og videreførelsesbestemmelserne i FSC Repeal and Extraterritorial Income Act fra 2000 (FSC-ETI-loven) og i American Jobs Creation Act fra 2004 (JOBS-loven) er forenelige med WTO-reglerne, ændrede og suspenderede Fællesskabet forordning (EF) nr. 2193/2003 ved forordning (EF) nr. 171/2005.

(3) Ifølge forordning (EF) nr. 171/2005 vil tillægstolden først blive anvendt igen med virkning fra det seneste af tidspunkterne 1. januar 2006 eller 60 dage efter, at DSB har bekræftet, at ovennævnte love i visse henseender er uforenelige med WTO-reglerne.

(4) Efter at panelet og appelinstansen havde truffet afgørelse i sagen, bekræftede DSB den 14. marts 2006, at de anfægtede amerikanske bestemmelser er uforenelige med WTO-reglerne. Den 3. maj 2006 offentliggjorde Kommissionen en meddelelse, hvori den bekendtgjorde, at der med virkning fra den 16. maj 2006 vil blive anvendt en tillægstold i form af en værditold på 14 %.

(5) Den amerikanske kongres har nu vedtaget lovgivning om ophævelse af videreførelsesbestemmelserne i FSC-ETI-loven og i JOBS-loven for de næste skatteår, og de modforanstaltninger, der blev indført ved Rådets forordning (EF) nr. 2193/2003, ændret ved Rådets forordning (EF) nr. 171/2005, har derfor nået det tilsigtede mål i tilstrækkelig grad, og det ville virke unødigt forstyrrende at genindføre modforanstaltninger.

(6) Da loven skal stadfæstes af den amerikanske præsident for at få lovskraft, bør genindførelsen af sanktioner fortsat være suspenderet, indtil denne stadfæstelse har fundet sted, og ophævelsen af de modforanstaltninger, der blev indført ved Rådets forordning (EF) nr. 2193/2003, ændret ved Rådets forordning (EF) nr. 171/2005, bør først få virkning, når stadfæstelsen har fundet sted -

UDSTEDT FØLGENDE FORORDNING:

Artikel 1

1. Den i artikel 1 og 2 i Rådets forordning (EF) nr. 171/2005 fastsatte suspension af anvendelsen af tillægstold forlænges herved indtil den 24. maj 2006.

2. Stadfæster den amerikanske præsident den 22. maj 2006 eller tidligere den af den amerikanske kongres vedtagne lov om ophævelse af videreførelsesbestemmelserne i FSC-ETI-loven og i JOBS-loven, ophæves Rådets forordning (EF) nr. 2193/2003, ændret ved Rådets forordning (EF) nr. 171/2005 med virkning fra den 24. maj 2006.

3. Når den pågældende stadfæstelse har fundet sted, offentliggør Kommissionen omgående en meddelelse i Den Europæiske Unions Tidende , hvori den bekendtgør, at stadfæstelsen har fundet sted, og at Rådets forordning (EF) nr. 2193/2003 ophæves med virkning fra den 24. maj 2006.

4. Har den pågældende stadfæstelse ikke fundet sted senest den 22. maj 2006, offentliggør Kommissionen omgående en meddelelse i Den Europæiske Unions Tidende , hvori den bekendtgør, at stadfæstelsen ikke har fundet sted, og at de modforanstaltninger, der blev indført ved Rådets forordning (EF) nr. 2193/2003, ændret ved Rådets forordning (EF) nr. 171/2005, igen anvendes med virkning fra den 25. maj 2006.

Artikel 2

Denne forordning træder i kraft på dagen for offentliggørelsen i Den Europæiske Unions Tidende .

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den .

På Rådets vegne

Formand

[1] EUT L 328 af 17.12.2003, s. 3.

[2] Artikel 3 i Rådets forordning (EF) nr. 2193/2003.

[3] EUT C af , s. .

[4] EUT L 328 af 17.12.2003, s. 3.